Curtea de Argeş
Store norske leksikon,Geografi,Verdens geografi,Europa,Romanias geografi
Curtea de Argeș er en by i Romania, på sørskråningen av Karpatene, i en dal ved elva Argeş, 130 km nordvest for Bucureşti med 32 100 innbyggere (2020).
Byen har noe tre- og tekstilindustri, men turisme er en stadig viktigere næring. Curtea de Argeș er ortodoks erkesete og er særlig kjent for sitt kloster og den vakre katedralen i bysantinsk stil. Den ble bygd på 1500-tallet og restaurert i 1875–1885. Katedralen er gravsted for rumenske konger. Romanias siste konge, ekskong Mikael, ble gravlagt der i 2017. Det er i senere år (2009-2018) bygd en ny katedral, som skal overta funksjonene både som katedral og kongelig gravsted når den er endelig vigslet. Den er finansiert av den rumenske ortodokse kirken og det rumenske kongehuset i fellesskap.Byen ble grunnlagt på 1300-tallet og var en tid hovedstad i Valakia. Les mer i Store norske leksikon Romania Romanias geografi